Sejarah Iban
BAJIK WAI…Sekeda ari peturun Iban ti seruran ngiga menua baru di serata Pulau Borneo. Tusun Ke-52 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena IbanSarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.   IBAN JEMAN PERINTAH SULTAN BERUNEI Lebuh Orang Kaya Beti “Tajai Ngindang” agi nyadi Tuai Iban di Padeh, Kelanang seduai Jantan mega agi nyadi tuai orang Paku. Maya nya mega dua iku diri menyadi ti benama  Orang Kaya Antau seduai Orang Kaya Gun agi megai menua Rimbas. Maya nya mega  tuai sida Melayu di ili Saribas ti benama Abang Gudam diasuh Sultan Berunei ngumpul chukai ari bansa Dayak. Jeman nya bansa Dayak ti nguan menua nya endang sida Seru, Baketan enggau Ukit. Tiga raban Dayak tu enda tetap pendiau, nadai rumah panjai baka Iban. Nya alai sida tusah digusung pemesai Sultan Berunei; tambah mega sida ukai orang bumai. Sida ngaga langkau arau dalam kampung lalu makai upa, ikan enggau jelu aja.  Nya alai sida nya endang enda kala mayar chukai. Semina Iban aja ti mudah digusung bala pemesai perintah Sultan Berunei. Maya nya chukai ti dikumbai pupu taun dibayar ngena  padi. Abang Gudam tu endang bisi sempekat bebaik sereta bekaban enggau Iban Saribas. Iya enda tentu deka bejalaika pengawa nya laban enggaika belaya enggau bala Iban Saribas ti enggai dichukai baka nya. Sida enggai dipegai Sultan Berunei ti bechiping atur ba bansa Iban.  PASU MENGUT DIKENA NGAKAL IBAN Kenu ku sida ke tuai kelia, udah nya Sultan Berunei pan maduka Datu Patinggi Kedit seduai Datu Patinggi Udin  ngumpul chukai pupu taun nya ari bala Iban. Pemesai perintah Sultan Berunei tu enda tentu rurus ati bejalaika pengawa. Seduai tu nguji deka ngakal bansa Iban ngena chara belalai. Seduai ngaga sebansa pansu ti betunjing lapan ti disebut orang Pasu Mengut. Tunjing lapan iti nya ulih ngundan kira-kira sepasu padi. Nya alai enti sepintu bilik Dayak Iban patut mayar sepasu lalu ditambahka sepasu da dalam lapan tunjing nya: nyadi pupu padi ti dibayar sepintu bilik nya nyadi dua pasu. Nya mih chara pemesai Sultan Berunei nya deka nguji nguna pemintar diri empu ngakal bansa Iban. Nitihka atur ti bendar sepintu bilik bansa Iban dipupu sepasu padi. Tang Pasu Mengut ti digaga seduai nya ulih ngundan dua pasu padi. Reti nya bala Iban digumpul seduai pupu padi dua pasu padi ukai sepasu nitihka atur ti diasuh Perintah Sultan Berunei. Pekara tu ti ngasuh bala Iban muras lalu mantap Pasu Mengut ti deka dikena Patinggi Udin enggau Datu Patinggi Kedit ngumpul pupu padi nya. Dua iku Tuai bansa Dayak Iban ti bisi ditemu kala mantap Pasu Mengut tu iya nya Luta ari  Entanak enggau Ugat Anak Libau “Buban” ari Paku. Sida Melayu Saribas ti bekaban amai enggau bala  Iban ngaga ripot pasal pekara tu, tang enda dikeibuhka Perintah Sultan. Nya ti ngasuh bala Iban Saribas ringat lalu deka malas penyai sida pemesai Sultan Berunei nya. Nya ti ngujungka bansa Iban ti betuaika Unggang “Lebur Menua” ngayau rayat perintah Sultan Berunei nebing tasik enggau sebelah Nanga Tebas.   Maya jeman nya mega seraban bansa Arab ti ngumbai diri peturun Nabi Muhammad datai di menua Sadong, Sebuyau enggau Lingga. Sekeda ari sida tu ngena gelar Sharif enggau Tunku baka: Indera Lela, Sharif Sahap, Mullah, Japar enggau ti bukai. Sida tu udu nyadi batu api lalu nyabung bansa Iban ari Sadong, Banting, Lingga belaya belaban enggau Dayak Iban Skrang enggau Saribas.  Bala Melayu Saribas nadai kaul enggau raban Arab tu taja sida sama beagama Islam.   ‘THE VIKINGS OF THE EASTERN SEAS’  Maya jeman nya mega bala Dayak Iban bisi didinga rita betemu enggau  penerumpak ba tasik  ti ari bansa Bajau enggau Illanun. Sida tu datai ari Selatan Philippines. Siku tuai kayau Dayak Iban ti benama Unggang “Lebur Menua” nusi diri suah belaban bebunuh enggau sida lanun nya di sebelah tasik. Nya mih kebuah sida tu enda berani datai ke menua Sarawak agi. Sida semina bulih dengah naka menua Sabah aja. Jeman nya, bujang berani Iban endang udah digelar Orang Putih “The Vikings Of the Eastern Seas”.   Kenu ku jerita tuai Iban, maya Unggang baru deka ngangkatka diri bujang iya bisi mimpi. Iya bemimpi asai ke merau ari Nanga Layar lalu sangkai ba tengan Bukit Santubung tegal ti dipuputka ribut. Ari tengan bukit Santubung nya, Unggang bejalai niki ke tuchung. Apin bangat lama udah ngejang ari endur perau iya ke sangkai nya, Unggang pan betemu enggau indu dua iku ke sama bela bajik amai gamal. Meda Unggang datai indu siku nya pan ngerandau iya.  “Betul amai nuan datai kitu Unggang laban kami duai baru udah tembu mandi. Kami duai nadai hari berandau enggau nuan lama. Nah, ambi batu perunsut aku tu ke pengaruh nuan kena matak serang. Semua menua ari Luba Santubung nebing kanan terus ke Nanga Layar alah magang kena serang nuan ila. Tang enti nuan nyerang ngelui Luba tu tunga ke Tanjung Datu, kami duai enda agi ngemataka nuan. Aku tu Kumang, lalu nya bakih aku Lulong. Kami tu Orang Panggau Libau / Gelong,” pia ku indu nya. Udah ke bemimpi tu, Unggang pan beban perau pengayau sebuah ke besai bendar. Ruang perau nya tau alai nganchau tikas bidai. Ngena perau nya iya nyaga Nanga Layar (Saribas) lalu nyerang semua orang ke enda dikelala ti tama Nanga Layar. Perau pengayau iya besai amai, nya alai enti ngayau Unggang enda mai perau mayuh, semina dua tiga buah aja. Nya alai iya enda kala alah laban munsuh lebuh belaban di sungai tauka nebing tasik. Nya alai laban pengering sereta pemerani Unggang, nadai siku orang berani deka datai kia enti sema orang ninga rita iya bisi ngipa di tasik ari Nanga Layar terus ke Luba Santubung. Unggang tu tuai Iban Layar Ili ke idup serambau enggau Orang Kaya Beti “Tajai Ngindang” seduai Orang Kaya Akun “Bedindang” di Padeh kira-kira enam puluh taun sebedau penatai James Brooke ke menua Sarawak. Iya dipelabaka mati dalam kandang pun taun 1780 kelia. Unggang idup jeman menua tu udu charut maya bala Iban suah amai beperang ngelaban perintah Sultan Brunei (Raja Merom), Illanun enggau bansa Suluk. Iya mih tuai bansa Iban ke pemadu kering, pama sereta berani ngetanka menua Iban ari serang munsuh ti disebut nya tadi. Bala Unggang  balat amai ngayau bala rayat perintah Raja Merom. Kelimpah ti ringat tegal Pasu Mengut, kayau nya kena iya bebalaska ulah pemesai Raja Merom (Sultan Berunei) ti udu nabanka bala indu Iban ti bajik-bajik. Bala indu nya dibai sida pulai ke rumah sida lalu nyadi gundik sida. Nya ti ngasuh Unggang udu muras sereta malas penyai perintah Sultan Berunei. Unggang enggau bala iya mega selalu ngayau ke Sarawak (Kuching), Sadong, Oya, Mukah nyentuk ke Bintulu. Maya nya menua tu mega agi dipegai Sultan Berunei. Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive). The Sarawak Journal 1994 -The Source of Iban History, Benedict Sandin)                                (Betampung ba Tusun Ke-53  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai mega ulih serakup lalu begempung enggau bansa bukai di Sarawak. Engka bala pemacha bisi utai tanya tauka deka ngirum infomasyen engga gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Oleh HARRY USUP UMBAR 
See author's posts
